钦定古今图书集成/历象汇编/岁功典/第044卷
## 钦定古今图书集成/历象汇编/岁功典/第044卷

| 钦定古今图书集成 历象汇编 第四十四卷 |

| |

钦定古今图书集成历象汇编岁功典

第四十四卷目录

夏部纪事

夏部杂录

夏部外编

岁功典第四十四卷

《古琴疏》：“帝俊有琴曰电母，夏月电光一照，则弦自鸣。”
《周礼天官》：小宰之职四曰夏官，其属六十，掌邦政，大
事则从其长，小事则专达。〈订义〉贾氏曰：“《夏官》司甲，则兵、
戈盾官之长。”

《庖人》：“凡用禽献，夏行腒鱐膳膏臊。”〈订义〉史氏曰：“腒干，雉
也；鱐干，鱼也。方夏暑盛，物易腐，故用之饮食之滋。”夏
膳犬脂曰“膏臊，以其物之所便，而调和之也。”

《兽人》，夏献麋。〈订义〉杨谨仲曰：“《疏》谓麋泽兽，泽主销散，故
麋膏散而凉。”案：《月令》仲冬，“阴极阳生而麋角解”，则知
麋阴物，其性自凉，故夏献之，非必泽主销也。

《食医》羹齐眂夏时。〈订义〉贾氏曰：眂犹比也。方氏曰：“齐与
《王制》迟速异，齐之齐同。”羹齐，雉、兔、鸡、犬之类。羹齐视
夏，固以热为主，然羹熟物而化之，亦夏之时也。
凡和夏多苦。〈订义〉《易氏》曰：“夏为火，味多苦，以养心
疾。医夏时有痒疥疾。”〈订义〉史氏曰。夏伤于暑热之馀毒。
客于肌肤而不散。故夏有痒疥之疾。

《凌人》“夏颁冰掌事。”〈订义〉贾氏曰：颁冰，颁赐群臣也。掌事，
主赐冰之多少、合得与不合得之事。王昭禹曰：“阳气
过盛，无以制之，非徒有烦缛之患，阴阳不和，反伤人
之形而疾疠作。故夏之痒疥，以阳气伤于皮肤故也。
秋之疟寒，以夏阳之伤于腑脏故也。先王至是而颁
冰者，所以御暑患也。”薛氏曰：“郑氏引《春秋传》‘日在北
陆而藏冰，西陆朝觌而出之’。”以为夏颁冰之证，非也。
案《左氏传》昭四年，大雨雹。季氏问申丰曰：“雹可御乎？”
对曰：“古者日在北陆而藏冰，西陆朝觌而出之，祭寒
而藏之，献羔而启之，公始用之，火出而毕赋。自命夫
命妇至于老疾，无不受冰。”杜预以西陆为三月日，在
大梁之次，清明节谷雨中，是夏三月。是时蛰虫已出，
有温暑臭秽，宜当用冰，故以时出之。后郑泥于夏颁
冰之言，乃以西陆为四月立夏之时，又引夏颁冰以
为说。不知四月立夏则日在实沈之次，转而行南陆，
何以谓之西陆朝觌？不然，则《左氏》何以又曰“火出而
毕赋”，火出于辰，即夏之三月也。若出次必待四月立
夏之时，则何三月火出而毕赋乎？郑氏之说，吾无取
焉。意者日在西陆，火出于辰，在夏为三月，是时方出
冰，夏则取而颁之耳，颁非出也。若必日在西陆，暑气
盛而后颁冰，非特不知颁冰之制，亦不知西陆日行
之度。

染人凡染夏𫄸元。〈订义〉郑康成曰：“𫄸元者，谓始可以染
此色者。元𫄸者，天地之色，以为祭服。石染当及盛暑
热润，始湛研之，三月而后可用。”贾氏曰：“夏暑热润之
时，以朱湛丹秫，易可和释，故夏染𫄸元。”《王氏详说》曰：
“夏𫄸元，则《考工锺氏》也。其职曰：‘三入为𫄸，五入为緅，
七入为缁’。”虽不言元，郑氏谓“元在緅缁之间。”王昭禹
曰：“𫄸者，黄而兼赤色”；元者，赤而兼黑色。《郑锷》曰：“𫄸黄
而赤，法阳，夏则阳用事，位在南方，染𫄸宜矣。”

《地官·稻人》：“凡稼泽，夏以水殄草而芟荑之。”〈订义〉郑康成
曰：“殄，绝也。”郑锷曰：“稼于下地，以去水为先。若夫稼泽，
则法又不同。泽者草之所生，所以去草为先。盛夏水
热，芟之荑之，以水殄之，草不生则地可稼。”王氏曰：“夏
以水殄草，则以夏水如汤，利以杀草也。”

春官司尊彝，夏禴，祼用鸟彝。〈订义〉郑锷曰：“夏禴之彝则
饰以鸟。鸟，凤也。夏为文明而凤具五色，文明之禽也。”
王昭禹曰：“夏于五行为火，而鸟，火属也，故用鸟彝。”
《夏官校人》：“夏祭先牧，颁马攻特。”〈订义〉郑锷曰：“先始教人
以放牧者也。夏草方茂，马皆出而就牧，思其始教以
养牧之法，故祭于夏。夏者，放牧之时，可以就牧，故颁
而牧养之。夏火方盛，马者火畜，又况马之特乎？至夏
而气益盛，不可制畜，故祭先牧之时，则攻而治之，使
皆调伏。”王氏曰：“攻特者，驹之不可习者，廋人攻之矣。
及成焉而不可习，则校人攻之。”郑康成曰：“夏通淫之
后，攻其特，为其蹄啮，不可乘用。”

《圉师夏》，庌马。〈订义〉郑康成曰：“庌，庑也。庑所以庇马凉也。”
《郑锷》曰：“夏暑酷而马尤畏热，必为庑以凉之。”

《冬官·考工记》：弓人“夏治筋则不烦。”〈订义〉郑康成曰：“烦乱
也。”《郑锷》曰：“筋本挛结不纾，宜缓而治之。夏者解缓之
时，于斯而治之，则筋势慢易不烦乱矣。”

《诗经鲁颂閟宫章》：“秋而载尝，夏而楅衡。”〈朱注〉尝，秋祭名。
楅衡，施于牛角，所以止触。秋将尝，而夏楅衡其牛，言
夙戒也《国语》：宣公夏滥于泗渊，里革断其罟而弃之，曰：古者
大寒降土，蛰发水虞。于是乎讲罛罶，取名鱼登川禽
而尝之寝庙，行诸国人，助宣气也。鸟兽孕，水，虫成兽
虞。于是乎禁罝罗，矠鱼鳖，以为夏槁，助生阜也。鸟兽
成，水，虫孕水虞。于是乎禁罝䍡，设阱鄂，以实庙庖，畜
功用也。且夫山不槎蘖，泽不伐夭，鱼禁鲲鲕，兽长麑
䴠，鸟翼鷇卵，虫舍蚳蝝，蕃庶物也，古之训也。今鱼方
别孕，不教鱼长，又行网罟，贪无蓺也。公闻之曰：“吾过
而里革匡我，不亦善乎！是良罟也。为我得法，使有司
藏之，使吾无忘。”谂师存侍，曰：“藏罟不如寘里革于侧
之不忘也。”

《列子殷汤》篇：“郑师文：‘当夏而叩羽弦，以召黄锺，霜雪
交下，川池寒沍’。”

《烈士传》：“楚王夫人尝于夏日纳凉而抱铁柱，心有所
感，遂怀孕，后产一铁。楚王命镆铘为双剑，一雌一雄。”
《吴越春秋》：“越王欲复吴仇，夏则握火悬胆于户，出入
尝之。”

《越绝书》：阖闾庖所，凡夏日供帐饮食曰“冰厨。”

今太守舍者，春申君所造。后壁屋以为逃夏宫。
《史记孝武帝本纪》：“元封二年夏，有芝生殿防内中，乃
下诏曰：‘甘泉防生芝九茎，赦天下，毋有复作’。”

《汉书昭帝本纪》：“始元六年夏，旱，大雩，不得举火。”〈注〉不
得举火。抑阳助阴也。

元凤六年夏诏曰：“夫谷贱伤农今三辅太常谷减贱
其令以菽粟当今年赋。”

《宣帝本纪》：元康三年“夏六月，诏曰：前年夏，神爵集雍。
今春五色鸟以万数，飞过属县，翱翔而舞，欲集未下。
其令三辅毋得以春夏摘巢探卵，弹射飞鸟。具为令。”
《元后传》：莽知太后妇人厌居深宫中，欲虞乐以市其
权，乃令太后四时车驾巡狩四郊，存见孤寡贞妇，夏
游篽宿鄠、杜之间。

《西京杂记》：“汉长安巧工丁缓作七轮扇，连续七轮，大
皆径丈。夏月使一人运之，满堂皆寒。”

《后汉书谅辅传》：“辅仕郡为五官掾，时夏大旱，太守自
出祈祷山川，连日而无所降。辅乃自暴庭中，慷慨咒
曰：‘辅为股肱，不能进谏纳忠，和调阴阳，承顺天意，至
令天地否隔，万物焦枯，咎尽在辅。今敢自祈请，若至
日中不雨，乞以身塞无状’。于是积薪柴，聚茭茆，以自
环，构火其旁，将自焚焉。未及日中时，而天云晦合，须”
臾澍雨，一郡沾润。

《锺离意传》：永平三年夏，旱而大起北宫。意上疏帝策
诏报曰：“汤引六事，咎在一人。比上天降旱，密云数会，
朕戚然惭惧，思获嘉应，故分布祷请，窥候风云，北祈
明堂，南设雩场。今又敕大匠止作诸宫，减省不急诏。
因谢公卿百僚，遂应时澍雨焉。”

谢承《后汉书》：“宋均为九江太守，五日一视事，夏以平
旦。”

《后汉纪》：“高凤好读书。夏日暴麦，凤持竿护鸡。时雨大
至，凤读书不觉漂麦。”

《安陆府志》：“后汉黄香，江夏人。事亲至孝，夏月扇枕席。”
《后汉书李郃传》：“郃通五经，善河洛风星，县召署幕门
候吏。和帝即位，分遣使者，皆微服单行，各至州县观
采风谣。使者二人当到益部，投郃候舍。时夏夕露坐，
郃因仰观问曰：‘二君发京师时，宁知朝廷遣二使耶’？
二人曰：‘不闻也’。问何以知之，郃指星示云：‘有二使星
向益州分野，故知之耳’。”

谢承《后汉书》：“黄昌夏多蚊，贫无帱，佣倩为作。”

袁绍在河朔，每至夏大饮，曰“避一时之暑。”故号为“河
朔饮。”

《宋书符瑞志》：“吴孙权黄龙三年夏，野蚕茧大如卵。”
《魏志管宁传》：“宁居宅离水七八十步，夏时诣水中澡
洒手足，窥于园圃。”

《世说》：何平叔美姿仪，面至白，魏文帝疑其傅粉。正夏
月与热汤，面既啖，大汗出，以朱衣自拭，色转皎然。
《语林》：“晋陆机在洛，夏月忽思东头竹篠饮，语刘宝曰：
‘吾思乡转深矣’。”

《销夏》：晋葛洪从祖元学道得仙，自号“仙翁。”每大醉，夏
则入水底，八日乃出，以其能闭气胎息也。

《晋书吴猛传》：“猛少有孝行，夏日常手不驱蚊，惧其去
己而噬亲也。”

《世说》：周镇罢临川郡还都，未及上住，泊青溪渚，王丞
相往看之，时夏月暴雨卒至，舫既狭小而又大漏，殆
无坐处。王曰：“历威之清，何以过此？”即启用为吴兴郡
丞相。尝夏月至石头看庾公，庾公正料事，丞相云：“暑
可小简之。”庾公曰：“公之遗事，天下亦未以为允。”
销夏，谢遏夏月尝仰卧谢公，清晨卒来，未暇著衣，跣
出屋外，方蹑问讯。公曰：“汝可谓前倨后恭。”

《晋书孙登传》：“登无家属，于郡北山为土窟居之，夏则
编草为裳。”

《嵇康传》：“康性绝巧而好锻，宅中有柳树甚茂，乃激水
圜之，每夏月居其下，以锻车引传引。家贫不常得油，夏月则练囊盛数十萤火
以照书，以夜继日焉。”

《异苑》：“晋滕放，太元初夏，枕文石枕卧，忽暴雨，雷震其
枕，枕四解，傍人莫不怖惧，而放独自若云，微觉有声，
不足为惊。”

《晋书陶潜传》：“潜尝言，夏月虚闲，高卧北窗之下，清风
飒至，自谓羲皇上人。”

《吴录》：“朱光为建安太守，有橘，冬月于树上覆裹之，至
明年春夏，色变青，味绝美。”《上林赋》云：“卢橘夏熟。”卢，黑
色也。盖近是乎？
《晋书张骏传》：“谦光殿南曰朱阳赤殿，夏三月居之，其
傍有直省内官寺署，一同方色。”

《拾遗记》：“石虎于太极殿前起楼，高四十丈，结珠为帘，
垂五色玉佩，风至铿锵，和鸣清雅。盛夏之时，登高楼
以望四极，奏金石丝竹之乐，以日继夜。于楼下开马
埒射场，周回四百步，皆文石丹沙及彩画。于埒傍聚
金玉钱贝之宝，以赏百戏之人。四厢置锦幔，屋柱皆
隐起，为龙凤百兽之形，雕斲众宝以饰楹柱，夜往往”
有光明，集诸羌氏于楼上。时亢旱，舂杂宝异香为屑，
使数百人于楼上吹散之，名曰“芳尘台。”上有铜龙，腹
容数百斛酒，使胡人于楼上嗽酒，风至望之如露，名
曰“粘雨台”，用以洒尘。楼上戏笑之声，音震空中。
《晋书》：“肃慎国，一名挹娄，夏则巢居。”

《宋书羊欣传》：“欣父不疑，为乌程令，欣时年十二。王献
之为吴兴太守，甚知爱之。献之尝夏月入县，欣著新
绢裙昼寝，献之书裙数幅而去。欣本工书，因此弥善。”
《太平御览》：“宋明帝猜虑，体肥憎风，夏月常著小皮衣，
拜左右二人为司风令史，风起方向，辄先启闻。”
《神僧传》：“释法顺夏中引众，骊山栖静，地多虫蚁，无因
种菜。”顺恐有损害，就地祝之，令虫移徙，不久往视，如
其分齐，恰无虫焉。

《南齐书竟陵王子良传》：“子良少有清尚，礼才好士，居
不疑之地，倾意宾客，天下才学皆游集焉。善立胜事，
夏月客至，为设瓜饮及甘果，著之文教。”

《隋书百官志》：“天监七年，加置太府卿，以少府为少府
卿，加置太仆卿，三卿是为夏卿。”

《词林海错》：庾肩吾少事陶先生，颇多艺术。尝夏会客，
向室嘘气成雪。

《琅嬛记》：虞伯施少学于顾野王，野王当夏日闻蝉声，
使咏之，伯施操笔便成诗曰：“垂緌饮清露，流响出疏
桐。居高声自远，非是藉秋风。”野王喜曰：“此子沉静寡
欲，定享大名于天下。”

《酉阳杂俎》：“谯郡有功曹𡼏。天统中，济南来府君出除
谯郡，时功曹清河崔公恕弱冠有令德。于时夏旱，送
别者千馀人至此𡼏上，众渴思水，升直万钱矣。来公
有思水色。恕独见一青鸟于𡼏中，乍飞乍止，怪而就
焉。鸟起，见一石，方五六寸，以鞭拨之，清泉涌出，因盛
以银瓶，瓶满水立竭，惟来公与恕其疗而已。议者以”
为盛德所感致焉。时人异之。故以为目。

《后周书。鄯善传》：西北有流沙数百里，夏日有热风，为
行旅之患。风之欲至，惟老驼知之，即鸣而聚立，埋其
口鼻于沙中，人每以为候，亦即将毡拥蔽鼻口。
《北史。魏收传》：收年十五，随父赴边，好习骑射，欲以武
艺自达。荥阳郑伯调之曰：“魏郎弄戟多少？”收惭，遂折
节读书，夏月坐板床，随树阴讽诵积年，床板为之锐
减，而精力不辍，以文华显。

《大业杂记》：“五年，吴郡送扶芳二百树。其树蔓生缠绕，
他树叶圆而厚。夏月取其叶，微火炙使香，煮以饮，碧
深色香甚美，令人不渴。”

杜宝《拾遗录》：“隋大业六年，吴郡献海𩾃干鲙。其法五
六月取大𩾃四五尺者，鳞细而紫，无细骨，不腥。取肉
切晒极干，以新瓶盛之，泥封固。用时以布裹水浸少
顷，去水，则皎白如新也。”

《隋书南蛮传》：“真腊国，每五六月中毒气流行，即以白
猪、白牛、白羊于城西门外祠之。”

《唐书百官志》：“光宅二年，改兵部曰夏官。”

《李适传》：“天子飨会游豫，唯宰相及学士得从。夏宴葡
萄园，赐朱樱”

《开元天宝遗事》：“贵妃每至夏月，常衣轻绡，使侍儿交
扇鼓风，犹不解其热。每有汗出，红腻而多香。或拭之
于巾帕之上，其色如桃红也。”

贵妃素有肉体，至夏苦热，常有肺渴，每日含一玉鱼
儿于口中，盖藉其凉津沃肺也。
《杨妃外传》：“明皇夏月授杨妃却暑犀如意。”

《杜阳杂编》：“李辅国家藏珍玩，皆非人世所识。夏则于
堂中设迎凉之草，其色类碧，而干似苦竹，叶细如杉，
虽若干枯，未尝凋落。盛暑束之窗户间，而凉风自至。
销夏，马侍中尝宝一玉精碗，夏蝇不近盛水经月不
腐不耗，或目痛，含之立愈。”

《云仙杂记》：“长安冰雪，至夏月则价等金璧。白少傅诗

《宣和书谱》：怀素晚精意于翰墨，追仿不辍，秃笔成冢。
一夕观夏云随风，顿悟笔意，自谓得草书三昧。
《酉阳杂俎》：王彦威在汴州，夏旱，时袁王傅季𤣱寓汴，
因宴王以旱为言，季醉曰：“欲雨甚易耳，可求蛇医四
头，十石瓮二枚，每瓮实以水浮，二蛇医以木盖密泥
之，分置于闲处。瓮前后设席烧香，选小儿十岁以下
十馀，令执小青竹，昼夜击其瓮，不得少辍。”王如言试
之，一日两夜雨大注。旧说龙与蛇医为亲家焉。
《杜阳杂编》：敬宗皇帝宝历元年，南昌国献玳瑁盆。盆
可容十斛，外以金玉饰之。及盛夏，上置于殿内，贮水
令满，遣嫔御持金银杓酌水相沃，以为嬉戏，终不竭
焉。

《全唐诗话》：文宗夏日与学士联句曰：“人皆苦炎热，我
爱夏日长。”公权续曰：“薰风自南来，殿阁生微凉。”诸学
士属和，帝独讽公权两句，辞清意足，不可多得。乃令
公权题于壁上，字方圆五寸。帝观之，叹曰：“锺、王复生，
无以加矣。”

《杜阳杂编》：“文宗夏月延学士讲易，赐辟暑犀。”

武宗皇帝会昌元年，扶馀国贡松风石。石方一丈，莹
彻如玉。其中有树，形若古松偃盖，飒飒焉而凉飚生
于其间。至盛夏，上令置于殿内，稍秋风飕飕，即令撤
去。

《剧谈录》：李德裕尝因夏日邀同列及朝士宴，时畏景
赫曦，咸有郁蒸之苦。既延入小斋，列坐开尊，烦暑都
尽，清飚凛冽，如涉高秋，及昏而罢，出户则火云烈日，
熇然焦灼。有好事者求亲信问之，云：“此日以金盆贮
水，浸白龙皮，置于座中。”龙皮者，新罗僧得自海中。
《北梦琐言》：乾符初，张建章为幽州司马，往渤海，遇仙
女于岛，遗一鲛绡，归进僖宗。夏月展之，满室凛然。
《清异录》：唐世京城游手，夏月采蝉货之，唱曰：“只卖青
林乐”，妇妾小儿争买，以笼悬窗户间，亦有验其声长
短为胜负者，谓之仙虫社。

《云仙杂记》：昌蓄采星盆，夏月渍果则倍冷。
霍仙鸣别墅在龙门，一室之中开七井，皆以雕镂木
盘覆之，夏月坐其上，七井生凉，不知暑气。

《记事珠》卢记室多作脯腊。夏则委人于十步内，扇上
涂锡以扑蝇，脯以青纱障隔尘土。时人呼为“猎蝇记
室。”

《酉阳杂俎》：“集贤校里张希复言：旧有师子尾拂，夏月
蝇蚋不敢集其上。”

道士《许象之》言：“以盆覆寒食饭于暗室地，入夏悉化
为赤蜘蛛。”

《清异录》：孟昶夏月水调龙脑末，涂白扇上，用以挥风。
一夜与花蕊夫人登台望月，误堕其扇，为人所得。外
有效者，名“雪香扇。”

临川上饶之民，创作醒骨纱，用纯丝蕉骨相兼撚织，
夏月衣之，轻凉适体。陈凤阁乔始以为外衫，号“太清
氅”，又为四䙆肉衫子，呼小太清。
《稽神录》：王建称尊于蜀，其嬖臣唐道袭为枢密使，夏
日在家，会大雨，其所蓄猫戏水于檐溜下。道袭视之，
稍稍而长，俄而前足及檐，忽尔雷电大至，化为龙而
去。

《辽史营卫志》：“夏捺钵无常所，多在吐儿山。道宗每岁
先幸黑山，拜圣宗、兴宗陵，赏金莲，乃幸子河避暑。吐
儿山在黑山东北三百里，近馒头山。黑山在庆州北
十三里，上有池，池中有金莲。子河在吐儿山东北三
百里，怀州西山有清凉殿，亦为行幸避暑之所。四月
中旬，起牙帐，卜吉地，为纳凉所。五月末旬，六月上旬”
至居五旬，与北南臣僚议国事，暇日游猎，七月中旬
乃去。

《宋史河渠志》：“元丰间，四月导洛通汴，六月放水，四时
行流不绝。”

销夏，欧阳修云：“王介甫以夏月昼睡方枕为佳。”问其
何理，云：“睡久气蒸，枕热则转一方冷处。”介甫知睡，真
懒者也。

《东轩杂记》：学士王平甫，盛夏流汗浃衣。刘贡父曰：“真
汗淋学士也。”

吕公著居家，夏不排窗，不挥扇。一日盛夏，杨大夫器
之，吕公甥也。将赴镇戎军倅辞公，公于西窗烈日中，
冠裳对饮三杯，器之汗流浃背，公凝然不动。

《石林燕语》：宋守约为殿帅，夏日轮军校十数辈捕蝉，
不使得闻，声有鸣于前者，皆重笞之，人多不堪。神宗
一日问之，守约曰：“军中以号令为先，臣承平总兵殿
陛，无所信其号令，故寓以捕蝉，庶几可使人也。”
《挥麈前录》：宣和中，蔡居安提举秘书省，夏月会馆职
于道山食瓜，居安令坐上征瓜事，各疏所忆，每一条
食一片，坐客不敢尽言，居安所征为优。欲毕，校书郎
董彦远连征数事，皆所未闻，悉有据依，咸叹服之。
山家清供，向杭雪分兖。夏月命饮，作大耐糕，用芋生
者，去皮剜心，以白梅、甘草汤焯，用蜜和松子、榄仁填之，入小甑蒸熟，取先公大耐官职之意。

《元氏掖庭记》：淑妃龙瑞娇，贪而且妒，宫人少有不如
意，笞挞至死，有不欲置之死地者，则百计千方，致其
苦楚。夏则火围，谓之“蒸骨。”

京城北三十里，有玉泉山，山半为吕公岩。元帝于夏
月尝避暑于北山之下，曰“西湖”者，其中多荷蒲菱芡。
帝以文梓为舟，伽南为楫，刻飞鸾翔鹢斾于船首，随
风轻漾。又作采菱小船，缚彩为棚，木兰为桨，命宫娥
乘之，以采菱为水戏，时凝香儿在焉。帝命制《采菱曲》，
使篙人歌之，遂歌《水面剪青》之调曰：“伽南楫兮文梓
舟，泛波光兮远夷犹。波摇摇兮舟不定，扬予袂兮金
风竞。棹歌起兮纤手挥，青角脱兮水潆洄。归去来兮
乐更谁。”篙人歌之，声满湖上，天色微曛，山含落日，帝
乃周游荷间，取荷之叶，或以为衣，或以为盖，四顾自
得，毕竟忘归。又命作《采莲》之曲，于是调折新荷而歌
曰：“放渔舟兮湖之滨，剪荷柄兮折荷”英，鸳鸯飞兮翡
翠惊。张莲叶以为盖兮，缉藕丝以为衿。云光淡，微烟
生。对芳华兮乐难极，返予棹兮山月明。

张凤翼谭辂先君性爽豁，夏月作希网一巾，仅仅可
数目，郡人争效之。鲁望尝戏予云：“尊公盛德，特以希
网变似白璧微瑕。”予应之曰：“郭林宗折角巾，谢安石
蒲葵扇，王遵业穿角履，独孤信侧帽，亦可作微瑕否？”
举座大笑。

《续文献通考》：“汤霖，新建人。母病热思冰。时天燠，霖累
日号泣池上，忽闻池中戛戛声，视之，乃冰也。取以奉
母，遂愈。”

《书经君牙》：“夏暑雨，小民惟曰怨咨。”

《礼记·礼运》：“昔者先王未有宫室，夏则居橧巢。”

《儒行》“儒有冬夏，不争阴阳之和。”〈陈注〉所谓“己所不欲，勿
施于人”，恕也。

《乡饮酒义》：“南方者夏，夏之为言假也，养之长之假之
仁也。”

《尔雅》：“夏扈窃元”〈疏〉《夏扈窃元》，趣民耘苗者也。

《公羊传》：“公狩于郎。”〈注〉“不以夏田”者，《春秋》制也。以为飞
鸟未去于巢，走兽未离于穴，恐伤害于幼穉，故于苑
囿中取之。

《国语》：“夏日可畏。”

《易飞候》有云大如车盖十馀，此阳火之气，必暑，有暍
者。

《易通卦验》：“干得坎之蹇，则当夏雨雪。”

《尚书考灵耀》，“火星为夏期。”专阳相同感精符。

《春秋感精符》“王者政令苛则夏下霜。”

《孝经说斗》指午为夏。

古《三坟》，“夏长万物，阳之象也。”

《神农书》：“夏日成养。”

《素问·风论篇》以夏丙丁伤于风者，为心风。

《四时刺逆从论篇》：“夏者，经满气溢，入孙络受血，皮肤
充实。”

《山海经》：“狼山多毒草，盛夏鸟过之不能去。”

《管子五行篇》：“黄帝得祝融而辩于南方，故使为司徒。”
夏者，司徒也。

《禁藏》篇：“夏日之不炀，非爱火也，为不适于用，便于体
也。”

《国蓄》篇：“夏贷以收秋实。”

《菁茅谋》篇：“大夏帷盖衣幕之奉不给，谨守泉布之谢，
物且为之举。”

《禽经》：“五采备曰翚，亦曰夏翟。”〈注〉雉尾至夏，则光鲜也。
《文子精诚篇》：“政失于夏，荧惑逆行；夏政不失，则降时
雨。”

老成子学幻于尹文先生，“深思三月，遂能于夏月造
冰。”

《鹖冠子》：“斗柄南指，而天下皆夏。”

《吕氏春秋离俗览》：“夏之德暑，暑不信，其土不肥。土不
肥则长遂不精。”

《史记·天官书》：“辰星之色，夏赤白而岁熟。夏不见，有六
十日之旱。”

《乐书》注：“征属夏。夏时生长，万物皆成形体。事亦有体，
故配事。”

《汉书魏相传》：“南方之神，炎帝乘离，执衡司夏。”〈注〉火为
礼，礼者齐，齐者平，故“为衡。”

《越绝书》：“阳者，主生万物，方夏三月之时，大热不至，则
万物不能成。”

《贾谊新书》：“南方之弧以柳，柳者，南方之草，夏木也。”
《淮南子原道训》“夏虫不可以语冰，笃于时也。”

《俶真训》：“夏日之不被裘者，非爱之也，燠有馀于身也。”
《时则训》“夏为衡，衡者，所以平万物也。衡之为度也，缓
而不后，平而不怨，施而不德，吊而不责，常平民禄，以
继不足。勃勃阳阳，唯德是行，养长化育，万物蕃昌，以
成五谷，以实封疆。其政不失，天地乃明精神。”《训知》冬日之箑，夏日之裘，无用于己，则万物之
变为尘埃矣。

《主术训》：“夏日之阴，万物归之，而莫使之然。”

《缪称训》。圣人之举事也，进退不失时，若“《夏就𫄨》绤”之
谓也。

《春秋繁露官制象天篇》：“夏者，太阳之选也。”

《五行之义》篇：“火居南方，而主夏气。”

《阳尊阴卑》篇：“人生而天。而取化于天。乐气取诸夏。”
《天辩在人》篇。“太阳因火而起，助夏之养也。”

《夏乐》，志也。

人无夏气，何以盛养而乐生？天无乐气，亦何以疏阳
而夏养长？

《阴阳出入上下篇》：“夏右阳而左阴。”

《治水五行篇》：“七十二日，火用事，其气惨阳而赤，正封
疆，循田畴。”

《祭义》篇：“夏上尊实。”尊实，面也。夏之所受初也。夏约，故
曰礿，贵所初礿也。

《威德所生》篇：“夏者，天之德也。”

《如天之为篇》：“圣人夏修德而致宽。”方致宽之时，见大
恶亦立去之。

《神异经》：“北方荒中有石湖，方千里，岸深五丈馀，恒冰，
惟夏至五六十日解耳。”

《说苑》：管仲曰：“吾不能以夏雨雨人，吾穷必矣。”

《后汉书荀爽传》：“在地为火，在天为日，在天者用其精，
在地者用其形，夏则火王，其精在天，温暖之气，养生
百木，是其孝也。”

《白虎通五祀篇》：“夏祭灶，灶者，火之主，人所以自养也。
夏亦火王，长养万物。”

《五行篇》：“子养父母何法？”法夏养长木，此火养母也。
《释名》：“夏曰昊天”，其气散布，皓皓也。夏，假也，宽假万物
使生长也。

《三辅黄图》“清凉殿，夏居之则清凉也。”

《四民月令》：“五月、六月，可菑麦田。”

张衡《应间》：“元龙迎夏，则陵云而奋鳞”，乐时也。

《风土记》：五月风发，六月乃止，俗号“黄雀风。”是时海鱼
变为黄雀，故名。

《抱朴子·仙药篇》：“云母有五色并具，而多赤者，名云珠，
宜以夏服之。”

《名山记》：“点苍山绵亘百馀里，若屏风然，有十九峰环
列内向，阴崖积雪，经夏不消，故亦名雪山。”

《南方草木状》：“赪桐花，岭南处处有。自初夏生至秋，盖
草也。如桐，其花连枝萼，皆深红之极者。”

鹤草，蔓生，其花麹尘色，浅紫，蒂叶如柳而短。当夏开
花，形如飞鹤，嘴翅尾足无所不备。

“抱香履”，抱木生水松之旁，若寄生然，极柔弱，不胜刀
锯，乘湿刳而为履，既干而韧，不可理也。履虽猥大而
轻者若通脱木，风至随飘而动。夏月纳之，可御蒸湿
之气。

《绰菜》夏生于池沼间，叶类茨菰，根如藕条。南海人食
之，云令人思睡，呼为瞑菜。

《南康记》：“覆笥山平湖中，有石雁浮在水，每至炎气代
序，则飞翔，若知感候。”

《广州记》：“罗浮山有橘，夏熟，实大如李。剥皮啖则酢，合
食极甘。”

《广志》：“洛阳北邙山有张公夏梨，甚甘，海内惟有一树。”
《洛阳记》：“大夏门，魏明帝所造，有三层，高百丈。”

《宋书礼志》：“夏祠用鉴盛冰，室一鉴，以御温气蝇蚋，三
御殿及大官膳羞，并以鉴供冰。”

《符瑞志》：麒麟夏鸣曰“养绥。”

《荆州记》：“橘洲在郡南四里，夏水怀山诸洲皆没，橘洲
独在。”

《丹阳记》：汉夏门魏加曰“大夏。”

沈约《均圣论》：“夏苗取其害谷。”

《三礼义宗：火正》曰：“祝融者，祝，甚也；融，明也，言夏时物
气甚明也。”

《名医别录》：“蘼芜，一名江蓠，芎䓖苗也。生雍州川泽及
冤句。四月、五月采叶，暴干。”

《益州记》：“泸水源出曲罗，两峰有杀气，暑月旧不行，故
武侯以夏渡为艰。”

刘勰《新论履信》篇：“夏之德炎炎，不信则草木不长，草
木不长则长赢之德废。”

《水经注》：“峡中有瞿塘、黄龛二滩，夏水回复，沿溯所忌。
郁水迳高要县，县东去郡五百里。刺史夏避毒，徙县
水居也。”

《齐民要术》：魏文侯曰：“民夏以镪耘。”

凡夏种欲浅，直置自生。〈注〉夏气热而生速也。

凡种麻，欲得良田，不用故墟，地薄者粪之，耕不厌熟，
田欲岁易。夏至前十日为上时，至日为中时，至后十
日为下时。《崔寔》曰：“夏至先后各五日，可种牡麻。”〈注〉牡
麻有花无实。

《崔寔》曰：“榆荚落时可种蓝，五月可刈蓝，六月种冬蓝羝羊四月末，五月初铰之。”〈注〉性不耐寒，早铰寒则冻
死。

作夏鸡鸣酒法：秫米二升，煮作糜。麹二斤，𢭏合米和
令调，以水五斗渍之，封头。今日作，明旦鸡鸣便熟。
崔氏曰：“四月可作酢，五月五日亦可作酢。”

作夏月鱼酢法：脔一斗，盐一升八合，精米三升，炊作
饭。酒二合，橘皮，姜半合，茱萸二十颗，仰著器中。多少
以此为率。

《南方记》：“前树野生，二月花色连青，实如手指，长三寸。
五六月熟，以汤滴之，削去核，食以糟盐，藏之味辛可
食。出交趾。”

崔氏曰：“四月蚕入簇时雨降，可种黍禾，谓之上时。夏
至先后各二日，可种黍。虫食李者，黍贵也。”又夏种黍
穄，与植谷同时，非夏者，大率以椹赤为候。谚曰：“椹釐
釐，种黍时。”

《唐本草》：“蔛菜，所在有之，生水旁。叶似泽泻而小，花青
白色，亦堪蒸啖。江南人用蒸鱼食甚美。五、六月采茎，
暴干用。”

《本草拾遗》：“清水揉梅叶，洗蕉葛衣，经夏不脆。”

檀似秦皮，其叶堪为饮。树体细，堪作斧柯。至夏有不
生者。忽然叶开，当有大水，农人候之以占水旱，号为
“水檀。”

《国史补》：“江东有蚊母鸟，亦谓之吐蚊鸟。夏则夜鸣，吐
蚊于丛苇间，湖州尤甚。”

峡路峻急，故曰：“朝发白帝，暮彻江陵。”四月五月为尤
险时，故曰：“滟滪大如马，瞿塘不可下；滟滪大如牛，瞿
塘不可留。滟滪大如襆，瞿塘不可触。”

《酉阳杂俎》：“慈竹，夏月经雨，滴汁下地，生蓐，似鹿角，色
白。食之已痢也。”

《食胶虫》夏月食松胶，前脚傅之，后脚聂之纳之。尻中
《三白草》，此草初生不白，入夏叶端方白。农人候之莳
田三叶白，苗毕秀矣。其叶似薯蓣。

熊胆夏在腹。

《天牛虫》，黑甲虫也。长安夏中，此虫或出于篱壁间，必
雨。

《木再花》。夏有雹。

蜀石笋街，夏中大雨后，往往得杂色小珠，俗谓地当
海眼，莫知其故。蜀僧惠嶷曰：“前史说蜀少城饰以金
璧珠翠，桓温恶其太侈，焚之，合在此。今拾得小珠，时
有孔者，得非是乎？”

鹘“五月上旬停放，六月上旬拔毛入笼。”

南安蛮江蛇至五六月，有巨蛇泛江岸，首如张帽，万
蛇随之入越王城。

《北户录》：“南方果之美者，有荔枝。梧州火山者，夏初先
熟而味少劣。其高潘州者最佳，五六月方熟。有无核
类鸡卵大者，其肪莹白，不减水晶，性热液甘，乃奇实
也。”

金龟子，甲虫也。五六月生于草蔓上，大于榆荚，细视
之，真金贴龟子，行则成双。其虫死，金色随灭，如萤光
也。

《剧谈录》：“曲江池南有紫云楼、芙蓉苑，西有杏园、慈恩
寺，烟水明媚，入夏菰蒲葱翠，柳阴四合，碧波红蕖，湛
然可爱。好事者赏芳辰，翫清景，联骑携觞，亹亹不绝。”
正义：“赤帝，南方赤熛怒之帝也。夏，万物茂盛，功作大
兴，则天施德惠，天牢为之空虚也。天牢六星，在北斗
魁下。”

《岭南录异》：“鹤子草，蔓生也。其花麹尘色，浅紫，蒂叶如
花而短，当夏开花。”〈又呼为绿花绿叶〉南人云是媚草，采之曝
干，以代面靥，形如飞鹤，翅尾嘴足，无所不具。此草蔓
至春生双虫，只食其叶。越女收于妆奁中，养之如蚕，
摘其草饲之，虫老不食，而蜕为蝶，赤黄色。妇女收而
带之，谓之“媚蝶。”

《岭表录异》：“蚊母鸟，形如鹢，嘴大而长，池塘捕鱼而食，
每叫一声，则有蚊蚋飞出其口。俗云：采其翎为扇，可
辟蚊。”

《吴地记》：“花山在吴县西三十里，其山蓊郁幽邃，山上
有池，旱亦不涸，中有莼甚美，夏食之去热，吴中以为
佳品。”

《开宝本草》：“升麻四月、五月著花似粟穗，白色。六月以
后结实黑色，根如蒿。紫根黑色，多须。”

杨梅树若荔枝树，子生青熟红，肉在核上，无皮壳。四
月、五月采之。南人腌藏为果，寄至北方。

《益部方物略记》：“木莲花生峨眉山中诸谷，状若芙蓉，
香亦类之。”木干花夏开，枝条茂蔚，不为园囿所莳。
《琐碎录》：“立夏后逢庚日为入梅，芒种后逢辰日为出
梅。”

《皇极经世观物内篇》：“夏为长物之府。”

《图经本草》：“荔枝以闽中为第一，蜀中次之，岭南为下。
其子喜双实，壳有皱纹罗，初青渐红，肉色淡白如肪，
味甘而多汁。夏至将中，则子翕然俱赤，乃可食也。大
树下子至百斛，五、六月盛熟时，彼方皆燕会其下以赏之，极量取啖，虽多亦不伤人，过则饮蜜浆便解。”
薏苡生真定平泽及田野，所在有之。苗茎高三、四尺，
叶如黍，开红白花。五月、六月结实，青白色，形如珠子
而稍长，故呼“薏珠子。”小儿多以线穿如贯珠为戏。
榉树山中处处有，皮似檀槐，叶如栎。削取里皮。去
上甲。煎服之。夏日作饮去热。

兰草气香泽，可作膏涂发。生泽畔，叶光润。五月、六月
采，阴干。妇人和油泽头。

槐有数种：叶大而黑者，名“櫰槐”；昼合夜开者，名“守宫
槐”；叶细而青绿者，但谓之槐。四月、五月开花，六月结
实。

川芎，关陜、川蜀、江东山中多有之，而以蜀川者为胜。
“四五月生叶，似水芹，江东、蜀人采叶作饮。”

《懒真子》：襄邓之间多隐君子。仆尝记陜州夏县士人
乐举明远尝云，二十四气，其名皆可解，独小满、芒种，
说者不一。仆因问之，明远曰：“皆为麦也。小满四月中，
谓麦之气至此方小满而未熟也。芒种，五月节种，该
数类之种，谓种之有芒者，麦也，至是当熟矣。”仆因记
《周礼》“稻人，泽草所生，种之芒种。”注云：“泽草之所生，其
地可种芒种稻麦也。”仆近为老农，始知过五月节则
稻不可种。所谓“芒种五月节”者，谓麦至是而始可收，
稻过是而不可种也。古人名节之意，所以告农候之
早晚深哉。

《云笈七签》：“治心当用呵，呵为泻，吸为补。夫心者，离之
气，火之精，其色赤，其象如莲花，其神如朱雀。心主神
化为玉女，身长八尺，持玉英出入于心府。夫心者，夏
之用事，常以四月、五月、六月弦朔清旦，南面端坐，叩
金梁九嗽元泉，三静思想，吸离宫之赤气入口，三吞
之，以补呵之损，植其灵府，开心穴，饵离火，濯玉女，神”
平体安。

《菊谱》：“小金铃一名夏菊，花如金馀而极小，无大本，夏
中开。”

夏月佛顶菊，五、六月开，色微红。

《埤雅》：“再蚕谓之原蚕，一名魏蚕。”今以晚蚕养之，先王
之法禁焉。俗谓之夏蚕，亦曰熟蚕。

《仓庚》鸣于仲春，其羽之鲜明在夏。

江湘二浙四五月间，梅欲黄落，则水润土溽，柱础皆
汗，蒸郁成雨，谓之“梅雨”也。

《梦溪笔谈》：“江湖间惟畏大风，冬月风作有渐，船行可
以为备。惟盛夏风起，顾盼间往往罹难。曾闻江国贾
人有一术可免此患。大凡夏月风景，须作于午后，欲
行船者，五鼓初起，视星月明洁，四际至地皆无云气，
便可行，至于巳时即止。如此无复与暴风遇矣。
信安沧景之间多蚊虻，夏月牛马皆以泥涂之，不尔
多为”蚊虻所毙。郊行不敢乘马，马为蚊虻所毒，则狂
逸不可制。行人以独轮小车，马鞍蒙之以乘，谓之“木
马。”挽车者皆衣韦裤。

《物类相感志》：“夏月衣蒸，以冬瓜汁浸洗，其迹自去。”
《岳阳风土记》：“岳州北濒江州郡，气候尤热，夏月南风
则郁蒸特甚。盖湖南千里无山，多得日色，故少阴凉
之气也。”

《政和本草》：“蒲黄生河东池泽，至夏抽梗于丛叶中，花
抱梗端，如武士捧杵，故俚俗谓之蒲槌。花中蕊屑细
如金粉。市廛间采以蜜搜作果实货卖，甚益小儿。
菰根生水中，叶似蔗荻，久则根盘厚。夏月生菌细，堪
啖，名菰菜。三年以上，心中生台如藕，白软，中有黑脉，
堪啖，名菰首也。”

郁金香为百草之英，花如红蓝。四月、五月采花，即香
也。

蒿《叶似茵蔯》，而背不白，高四尺许。四月、五月采苗，日
干。北人呼为“青蒿。”

南山多鹿，每一雄游牝百数。至春羸瘦。及夏惟食菖
蒲，一味却肥。

《尔雅翼》：“菌桂，生交趾桂林，正圆如竹，有二、三重者，叶
似柿，花白蕊黄，四月开，五月结实。”《离骚》：“杂申椒与菌
桂，矫菌桂以纫蕙”是也。

《螳螂尤工捕蝉》。“五六月，蝉得美荫，奋翼而鸣。螳螂超
枝缘条，执翳自蔽，竦腰举刃，捕而取之。”

《青梁壳》穗有毛粒。青米亦微青而细于黄白米。夏月
食之，极为清凉。

《桂海花木志》：“茉莉花以淅米浆日溉之，则作花不绝，
可耐一夏。花亦大，且多叶，倍常花。”

史君子花，蔓生，作架植之。夏开，一簇一二十葩，轻盈
似海棠。

《玉海》越有“逃夏宫。”

后魏有“启夏门。”

《武昌记》：樊山东有小溪，夏时怀袖恒有寒气，故谓之
“寒溪。”

《易简方》：“夏月疫气时行，用贯众置水缸内，一家食之
不染。”

《蠡海集·天文类》：或问曰：“夏月龙行，雨馀月否者何？”答曰：“雨，阴从地生，夏日阳极在上，阴岂能生而升乎？不
升则不降。龙潜湫潭幽阴之处，一动而出，阴气得附
之以升，既升必降，散而为雨。故夏日之雨则龙行也。
人身类夏之日，离用事，阴在内，喜嗜冷物，益其阴也。
山家清供，十月后用竹刀取欲开梅蕊上醮，以蜡投”
尊缶中。夏月以热汤就盏泡之，花即绽，香可爱也。
杜甫诗云：“青青高槐叶，采掇付中厨。新面来近市，汁
滓宛相俱。入鼎资过熟，加餐愁欲无。”其法于夏采槐
叶之秀者，汤少瀹，研细滤清，和面作淘，乃以醯酱熟
蒸，簇细苗以盘行之，取其碧鲜可爱也。

《扪虱新话》：“含笑花有大小，小含笑香尤酷烈。有四时
花，惟夏中最盛。”

《中馈录》：夏月腌肉法：“用炒过热盐擦肉令软匀，下缸
内，石压一夜，挂起见水痕，即以大石压干，挂当风处
不败。”

《玉涧杂书》：陶渊明尝言：“五六月中，北窗下卧，遇凉风
至，自谓羲皇上人。”此皆其平生真意。及读其诗，所谓
“孟夏草木长，绕屋树扶疏，众鸟欣有托，吾亦爱吾庐。
既耕亦已种，时还读我书”，又“微雨从东来，好风与之
俱。”直是倾倒所有，备书于手，初不自知为语言文字
也。此其所以不可及。“谁无三间屋，夏月饱睡读书，藉”
木荫，听鸟声，而惟渊明独知为至乐，则知世间好事，
人所均有，而不能自受用者，何可胜数！吾今岁辟东
轩，自伐林间大竹为小榻，一夫负之可趋，择美木佳
处，即曲肱跂足而卧，殆未觉有暑气，不知与渊明所
享孰多少，但恨无此诗耳。

《元史·祭祀志》：“荐新冰，羔、羊，孟夏用之。樱桃、竹笋、蒲笋、
羊，仲夏用之，瓜、豚、大麦饭、小麦面，季夏用之。”
《农桑通诀》：“夏曰䅖青。”〈注〉夏日草茂时，开垦荒地，谓之
“䅖青”，
《熙朝乐事》。西湖夏夜观荷最宜。风露舒凉，清香徐细，
傍花浅酌，如对美人倩笑款语时也。

《林下盟》“暑月晚凉浴罢，杖履逍遥，临池观月，乘高取
风，采莲剥芡，剖瓜雪藕，白醪三杯，取醉而适”其为乐，
殆未可以一二数也。

《清闲供》夏时，清晨起芰荷为衣，傍花枝吸露润肺。禺
中披古图画，展法帖临池。晌午脱巾石壁，据匡床，谈
《齐谐》山海，倦则取左宫枕，烂游华胥国。午后刳椰子
杯，浮瓜沉李，捣莲花，饮碧芳酒。日晡浴罢朱砂，温泉，
掉小舟垂钓于古藤曲水边。薄暮箨冠蒲扇立层冈，
看火云变现。

缾花月表，夏花小友。菖蒲紫兰艾水葱茴香。

《海槎馀录》：“椰子树初栽时，用盐一二斗先置根下，则
易发。其俗家之周遭必植之木，干最长，至斗大，方结
实。摘食时在五六月之交。”去外皮，则壳实圆而黑润，
肉至白，水至清且甜，饮之可祛暑气。今行商悬带椰
瓢，是其壳也。

儋耳境山百倍于田，土多石少，虽绝顶亦可耕植。黎
俗，四五月必集众斫山木，纵火烧尽成灰，不但根干
无遗，上下尺馀，亦且熟透，徐徐锄转。种旱稻，曰“山禾”，
米粒大而香，可食，连收三四熟。

《楚小志》：“渚宫”，即楚顷襄王之离宫，而宋玉之故宅也。
相传城西南某卫尉别业，向是五代高从诲池亭故
地。夏时藕花菱叶，清涟碧漪，仿佛南朝馀艳。

《燕山纪游》：“圣水寺下临涧泉阁后一松，直而多荫，松
后石窟，夏月阴凉，坐久毛发尽竖。”

《田家五行》：“杞花夏月开结实，主水。”

销夏，东坡云：“《夏日与王朗昆仲及儿子迈绕城观荷
花，登岘山亭，晚入飞英寺，分韵得诗》：‘昨夜雨鸣渠，晓
来风袭月。萧然欲秋意，溪水清可啜。环城三十里，去
去皆佳绝。蒲莲浩如海，时见舟一叶。此间真避世，青
蒻低白发。相逢欲相问，已逐惊鸥没’。”

《涌幢小品》：“吴中五六月间，梅雨既过，必有大风，连数
日，土人谓之舶䑲风，云是舶商请于海神得之。凡舶
遇此风，日行数千里，虽猛而不为害。四明、钱塘商至
夏中毕集者，此风致之也。”

《本草纲目》：“指甲花，有黄、白二色，夏月开，香似木犀，可
染指甲，过于凤仙花。”

莲藕以莲子种者生迟，藕芽种者最易发，其芽穿泥
成白蒻，即蔤也，长者至丈馀。五、六月嫩时，没水取之，
可作蔬茹，俗呼“藕丝菜。”

夏衣生霉点，梅叶煎汤洗之即去。

饭豆“小豆之白者也。大如菉豆而长，四、五月种之，苗
叶似赤小豆而略大，可食。”

“朱砂根生深山中，苗高尺许，叶似冬青，叶背甚赤，夏
月长茂，根大如著，赤色。”气味苦凉，无毒。治咽喉肿痹，
磨水或醋咽之，甚良。

鸠有白鸠、绿鸠，今夏月出一种糠鸠，微带红色，小而
成群，好食桑葚及半夏苗。

旋覆一名“盗庚”，庚者金也，谓其夏开黄花，盗窃金气
也蔷薇，野生林堑间，四、五月开花四出，人家栽玩者，茎
粗叶大，延长数丈，花亦厚大，有白、黄、红、紫数色，最大
者名《佛见笑》，小者名“木香”，皆香艳可人。

《田家杂占》：“夏夜见星密，主热。”

芦苇之属，“丛生于地，夏月暴热之日，忽自枯死，主有
水。”

凡鲤鲫鱼在四五月间，得暴涨必散，子散不尽水未
止，盛散水必定。

《名胜志》：“楼儿井在高唐州城内西南隈，水极清甘，夏
月久贮不变。”

大方湖，在郯城县西南十五里，方广百亩，夏月莲花
盛开，香闻数里。

萧山县西翠嶂山，一名“夏驾山。”夏驾者，以夏时水涨，
此山若驾于湖中也。

销夏唐高宗盛夏须雪及枇杷龙眼明崇俨坐顷往
阴山取雪，岭南取果子并到食之。时四月瓜未熟。上
思之，俨索百钱将去，须臾得一大瓜，云缑氏老人园
内得之。上追老人至，问之，云：“土埋一瓜，拟进适看，惟
得百钱耳。”

《佛国记》：白耳龙与众僧作檀越，令国内丰熟，雨泽以
时。每至夏，龙辄化形作小蛇，两耳边白，众僧识之。
《琅嬛记》：沈休文雨夜斋中独坐，风开竹扉，有一女子
携络丝具入门便坐，风飘细雨如丝，女随风引络，络
绎不断，断时亦就口续之，若真丝焉。烛未及跋，得数
两，起赠沈曰：“此谓冰丝，赠君造以为冰纨。”忽不见。沈
后织成纨，鲜洁明净，不异于冰制扇。当夏日，甫携在
手，不摇而自凉。

销夏梅仙祖师唐僧，常学道于白云山，笃戒行。夏月
偶坐化于梅树下，数里间闻梅花香，经旬不息，远近
异之。

《宣室志》有董观者，尝为僧，居于太原佛寺。太和七年
夏，与其表弟王生南游荆楚。后将入长安，道至商于。
一夕舍山馆中，王生既寐，观独未寝。忽见一物出烛
下，既而掩其烛，状类人手而无指，细视烛影外若有
物。观急呼王生，生起，其手遂去。观谓王曰：“‘慎无寝，魅
当再来’。因持梃而坐，伺之良久，王生曰：‘魅安在？兄妄
矣’。”既就寝。顷之，有一物，长五尺馀，蔽烛而立，无手及
面目。观益恐，又呼王生，生怒不起。观因以梃揕其首，
其躯若草所穿，梃亦随入其中，而力取不可得，俄乃
退去。观虑又来，迨晓不敢寝。明日，访馆吏，吏曰：“此西
数里有古杉，尝为魅，疑即所见也。”即与观及王生径
寻，果见古杉有梃贯其柯叶间。吏曰：“人言此为妖且
久。未尝见其真。今则信矣。”急取斧尽伐去之。

《铁围山丛谈》：“宣和岁己亥夏，都邑大水，几冒入城隅，
高至五七丈，久之方得解。时泗州僧伽大士忽见于
大内明堂顶云龙之上，凝立空中，风飘飘然，吹衣为
动，旁侍惠岸木叉皆在焉。又有白衣巾裹跪于僧伽
前者，若受诫谕状，莫识何人也。万众咸睹，迨夕而没。
白衣者疑为龙神之徒，为僧伽所降伏之意尔。上意”
甚不乐。

《销夏》杜徽之夏日尝随莫月鼎入西山，至湖上，热甚，
月鼎曰：“吾借一把伞，与汝共戴。”乃向空嘘气，忽黑云
二穗，随而覆之。

《庚己编》：冯汉字天章，为吴学士，居阊门石牌巷口一
小斋，庭前杂植花木，潇洒可爱。夏月薄晚，浴罢坐斋
中榻上，忽睹一女子，绿衣翠裳，映窗而立。汉叱问之，
女子敛袂拜曰：“儿焦氏也。”言毕，忽然入户，熟视之，肌
体纤妍，举止轻逸，真绝色也。汉惊疑其非人，起挽衣
相狎之，女忙迫，截衣而去，仅执得一裙角，以置所卧
席下，明视之，乃蕉叶耳。先是汉尝读书邻僧庵中，移
一本植于庭，其叶所断裂处，取所藏者合之，不差尺
寸，遂伐之，断其根，有血。后问僧，云：“蕉尝为怪，惑死数
僧矣。